**Zilola Bahodirovna Musayeva**, nada en Fergana o 28 de xullo de 1979 e máis coñecida polo nome artístico de **Shahzoda**, é unha cantante a actriz uzbeka.

Traxectoria
-----------

Shahzoda durante un concerto en Bichkek en 2019
Ao pouco de nacer, en 1980, por mor do traballo de seu pai, o sociólogo e filósofo Bahodir Musayev a familia aveciñouse en Moscova e Shahzoda viviu alí ata que en 1987 se estableceu en Tashkent. No instituto coñecera a Aziza Halilova coa que formou tras pasar un par de anos nunha universidade de Kíiv a banda de pop Jonim, que se fixo famosa coa canción "Qarama ko'zlarimga" en 1999. O ano seguinte a banda desfíxose, e as dúas compoñentes, Aziza e Shahzoda, comezaron carreiras en solitario, e así xa como Shahzoda publicou en 2002 o seu primeiro sinxelo "Bor ekan" que se converteu nun éxito en Uzbekistán e que a animou a publicar un álbum, co título homónimo ao do sinxelo.

O seu segundo álbum *Baxt bo'ladi* apareceu en 2003 e foi tamén un éxito. O terceiro, *Keragimsan*, saíu en 2004 e como os anteriores foi un éxito de vendas. Tamén foron éxitos en radio e televisión os sinxelos "Baxtliman", "Sevgi" e "Tamannozi". Realizou un dueto, "Qayt", co rapeiro Shohruh, que recibiu opinións positivas da crítica. O seu sinxelo "Hayot ayt" formou parte da banda sonora do filme *Fotima va Zuhra* que protagonizou a propia Shahzoda. O cuarto álbum *Baxtliman* saíu en 2005

Ademais de en uzbeco, tamén cantou temas en taxico como "Manu tanho" e "Naghz mebinam" que tiveron boa acollida en Taxiquistán. Tamén gozaron de certa fama en Rusia os seus sinxelos en ruso "1000 i Odna Noch" e "Mezhdu Nebom i Zemley", en colaboración co Dj Smash e que chegou en 2009 á oitava posición das listas da Muz-TV e a partir de 2012 principiou a lanzar cancións en inglés, como "Afghana", "All Alone feat Akcent" e "Flying Tonight". Para alén tamén gravou cancións en persa e casaco. As súas cancións son no estilo pop occidental con algúns elementos da música tradicional uzbeka e é popular na antigas repúblicas soviéticas de Asia central. 

Como actriz Shahzoda interpretou papeis destacados en varios filmes uzbekos. Protagonizou en 2006 *Fotima va Zuhra*, con boa recadación no país e tamén realizou papeis principais en *Zumrad va Qimmat* en 2007 e en *O Maryam, Maryam* en 2012.

Álbums
------

| Ano | Título |
| --- | --- |
| 2002 | *Bor ekan* |
| 2004 | *Baxt boʻladi* |
| 2004 | *Keragimsan* |
| 2005 | *Baxtliman* |
| 2007 | *Assalomu alaykum* |
| 2009 | *Sevgi bor* |
| 2009 | *Unutmadim* |
| 2009 | *Между небом и землёй* |
| 2010 | *Tilayman* |
| 2011 | *Qora koʻzlaring* |
| 2012 | *All Alone* |
| 2013 | *Bu Muhabbat* |
| 2014 | *Sen Menga Kerak* |
| 2015 | *Rahmat Hayot* |
| 2017 | *Xasta* |
| 2018 | *Bir Muhabbat Qissasi* |
| 2019 | *Chunki bu Biz* |

Notas
-----

1. ↑  "Концерты Шахзоды проходят при аншлагах". *Gazeta*. 7 de maio de 2013. Arquivado dende o orixinal o 24 de setembro de 2015. Consultado o 26 de setembro de 2020.
2. ↑  "«Мы были в политическом запрете», — певица Шахзода о том, как она попала под запрет из-за своего отца". *UPL 24*. 1 de marzo de 2020.
3. ↑  "Звезды узбекской эстрады выступят с концертами в Душанбе". *Radio Azattyk*. 10 de abril de 2017.
4. ↑  Abazov, Rafis (2007). *Culture and Customs of the Central Asian Republics*. Greenwood. p. 156.
5. ↑  "Shahzoda, la mediática artista que estará en el Cádiz-Málaga". *Malaga Hoy*. 15 de febreiro de 2020.

|  |  |
| --- | --- |
| Control de autoridades | 
* Wd: Q1092624
* WorldCat
* VIAF: 106841170
* AllMusic: mn0003212095
* Discogs: 3827984
* Europeana: ID
* Genius: Shahzoda
* IMDb: nm5260348
* LCCN: no2010001227
* MusicBrainz: ID

 |